CELEX: 32012D0012(01)
Language: el
Date: 2012-07-03 00:00:00
Title: 2012/386/ΕΕ: Απόφαση της Ευρωπαϊκής Κεντρικής Τράπεζας, της 3ης Ιουλίου 2012 , που τροποποιεί την απόφαση ΕΚΤ/2011/25 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (ΕΚΤ/2012/12)

14.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 186/38
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 3ης Ιουλίου 2012
   που τροποποιεί την απόφαση ΕΚΤ/2011/25 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών
   (ΕΚΤ/2012/12)
   (2012/386/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση και το άρθρο 18.2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Τα κριτήρια καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος προβλέπονται στο παράρτημα I της κατευθυντήριας γραμμής ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1).
            
         
               (2)
            
            
               Το διοικητικό συμβούλιο της ΕΚΤ κρίνει απαραίτητη την αναθεώρηση της εξαίρεσης από την απαγόρευση σχετικά με τους στενούς δεσμούς που προβλέπεται στην ενότητα 6.2.3.2. του παραρτήματος I της κατευθυντήριας γραμμής ΕΚΤ/2011/14 όσον αφορά εγγυημένες από κυβερνήσεις τραπεζικές ομολογίες οι οποίες έχουν εκδοθεί από αντισυμβαλλόμενους και χρησιμοποιούνται ως ασφάλειες από τους ίδιους.
            
         
               (3)
            
            
               Η αύξηση των υφιστάμενων επιπέδων της ίδιας χρήσης εγγυημένων από κυβερνήσεις τραπεζικών ομολογιών από αντισυμβαλλόμενους οι οποίοι συμμετέχουν σε πιστοληπτικές πράξεις του Ευρωσυστήματος πρέπει να επιτρέπεται σε εξαιρετικές περιπτώσεις υπό τον όρο της εκ των προτέρων έγκρισης του διοικητικού συμβουλίου.
            
         
               (4)
            
            
               Οι αιτήσεις εκ των προτέρων έγκρισης που υποβάλλονται στο διοικητικό συμβούλιο πρέπει να συνοδεύονται από σχέδιο χρηματοδότησης.
            
         
               (5)
            
            
               Ως εκ τούτου, η απόφαση ΕΚΤ/2011/25, της 14ης Δεκεμβρίου 2011, σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (2) πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Στην απόφαση ΕΚΤ/2011/25 παρεμβάλλεται το ακόλουθο άρθρο 4β:
   
      «Άρθρο 4β
      Αποδοχή εγγυημένων από κυβερνήσεις τραπεζικών ομολογιών
      1.   Αντισυμβαλλόμενοι οι οποίοι εκδίδουν επιλέξιμες τραπεζικές ομολογίες εγγυημένες από δημόσιο φορέα του ΕΟΧ ο οποίος δικαιούται να επιβάλλει φόρους δεν μπορούν να παρέχουν τις εν λόγω ομολογίες ή παρόμοιες ομολογίες εκδοθείσες από οντότητες με τις οποίες διατηρούν στενούς δεσμούς ως ασφάλειες για πιστοληπτικές πράξεις του Ευρωσυστήματος πέραν της ονομαστικής αξίας των εν λόγω ομολογιών οι οποίες έχουν ήδη παρασχεθεί ως ασφάλειες την ημέρα έναρξης ισχύος της παρούσας απόφασης.
      2.   Σε εξαιρετικές περιπτώσεις, το διοικητικό συμβούλιο δύναται να αποφασίζει τη χορήγηση παρεκκλίσεων από την προϋπόθεση της παραγράφου 1. Η αίτηση παρέκκλισης πρέπει να συνοδεύεται από σχέδιο χρηματοδότησης.».
   
   Άρθρο 2
   Έναρξη ισχύος
   Η παρούσα απόφαση αρχίζει να ισχύει από την ημερομηνία της έκδοσής της.
   
      Φρανκφούρτη, 3 Ιουλίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 331 της 14.12.2011, σ. 1.
   
      (2)  ΕΕ L 341 της 22.12.2011, σ. 65.